कक्राझार , 21 आगस्टःकक्राझार जिल्लानि सिङव थानाय दाबनै आलादा - आलादा जायगायाव शुक्रबारखालि सानै सुबुंनि गोथै सह बोखांनो मोन्नायनि उनाव कक्राझार हालामाव दुंहाव थासारि सोमजिदों । पुलिसनि सुलुंनिफ्राय मिबथिनो हानाय बादिब्ला गिबियाव दिनै फुंबिलि समाव कक्राझार पुलिस थानानि सिङाव थानाय दाब्रागावआव 16 बोसोर बैसोनि सासे हिन्जावसानि गोथै सहखौ जोबोद गाज्रि थासारियाव बोखांनो मोन्दों । हिन्जावसानि गोथै सहखौ गामियारिफोरा दाब्रागाव गामि सेरजों बोहैलांनाय मोनसे फिसा दैसायाव गोजावनानै थानाय नुनो मोन्नायनि उनाव पुलिसनो खौरां हरनायलाय हिन्जावसानि गोथै सहखौ दैनिफ्राय बोखाङो । हिन्जावसाखौ चिरां जिल्लानि रुनिखाटा ओन्सोलनि थागिबि सुनिता मुर्मु होन्नानै सिनायथिनाय जादों । नख'रनि आरो गामिनि सुबुंफोरा फोरमायनाय बादिब्ला मोजां मोनलायनायनि खैसारआव गोग्लैनानै बे जाथाया महर मोन्नायनि सन्देह खालामदों । मिबथिनाय बादिब्ला हिन्जावसाया दाब्रागाव गामिनि नर्सानि तुदुजों मोजां मोनलायनायनि सोमोन्दोयाव दंमोन । हिन्जावसानि नख'रनि सोद्रोमाफोरा सुनिता मुर्मुखौ बुथारनायनि अजद होदों आरो बे जाथायनि दायनिगिरिखौ हमनानै गोख्रों साजा होनो खुंथायनिसिम दाबि खालामदों । उनाव पुलिसआ नर्सानि तुदुखौ हमनानै गावसिनि आवथायाव लाङो आरो जाथायनि संदान्नायखौ जागायजेनो । बेराफार्से सासे लाइमोननि गोथै सह बोखांनो मोन्नाय जाथाया कक्राझार जिल्लानि पर्बतझरायावबो नुजाथिदों । पर्बतझरा महकुमानि सिङाव थानाय सिलदुबियाव सासे लाइमोननि गोथै सह बोखांनो मोन्नाया ओन्सोलाव सोमो नांनाय लाबोदों । जिउ गैयै लाइमोनखौ मलानदुबि गामिनि रहिम बादशाह ( 32 ) होन्नानै सिनायथिनाय जादों । रहिम बादशाहआ सान्नै सिगांनिफ्रायनो गोमानानै दंमोन । बियो गावनि माय फोथाराव थांनायनिफ्राय न' फार्से गिदिंना फैफिनाखैमोन । नाथाय दुखु नांथाव दिनै बादशाहनि गोथै सहखौ सिलदुबिनि जग्रबसे हाग्रानिफ्राय बोखांनो हायो । 
कक्राझाराव सानैनि गोथै सह बोखांदों